Мисли и изречения

Превод от многоезично: Иван Андрейчин, —

chitanka.info

Всякога, във всички епохи, е имало две литератури, които, съвършено различни помежду си, се развиват паралелно една с друга: една действителна и една илюзорна — лъжелитература. Първата дораства до висотата на трайна литература. Създавана от хора, които живеят ЗА изкуството, тя се развива сериозно и тихо, но съвсем бавно — ражда в цяла Европа едва една дузина произведения за цял век, които обаче остават. Другата литература, с която се занимават хора, които живеят ОТ изкуство, върви в галоп, с голям шум и вик от страна на нейните създатели, и изнася ежегодно много хиляди произведения на пазара. Но не след много човек се пита: де са те? Де е някогашната гръмка тяхна слава? — Едната — текуща, другата — трайна литература; и въобще: текущо и трайно изкуство.

Шопенхауер

* * *

Числото на книгите, които се пишат на един известен език, се отнася към числото на ония, които образуват истинската и трайната литература на този език, приблизително както сто хиляди към едно. И какви ли не изпитания прекарват тези последните, докато хвърлят в забрава другите сто хиляди и достигнат до почетното място, което заслужават! То са винаги дела на безкрайно велики умове и затова те са тъй рязко различни от другите; което впрочем става явно — рано или късно.

Шопенхауер

* * *

Величието на човешките дела се мери с подтика, който ги е родил.

Пастьор

* * *

Който не умее да търпи сиромашия, роден е за робство.

Шение

* * *

Всички очи са добри, когато са отправени към небето.

Жубер

* * *

Ако не можеш да заповядваш на света, то заповядвай поне на себе си.

Еберс

* * *

Хитростта е дребни пари: с нея не можеш купи много нещо.

Гончаров

* * *

Нашите пороци отпърво са минувачи, после гости и най-подир господари.

Талмуд

* * *

Комуто правим добро — обичаме го, когото сме оскърбили — мразим го.

Ла Брюйер

* * *

Речта е отражение на душата: ако е префинена и изгладена, знай, че и душата на говорещия е пълна с дреболии.

Сенека

* * *

Щастието е като здравето: ако не го забелязваш, значи, че го има.

Тургенев

* * *

Оставете ми народното просвещение за сто години, и аз ще изменя света.

Лайбниц

* * *

Дори когато те налегне най-злата неволя, съдбата пак оставя мъничка вратичка за излизане.

Сервантес

* * *

Идеите са като гвоздеи: колкото повече ги чукаш, толкова повече се забиват.

Дюма син

* * *

Речеш ли да станеш добродетелен, ти си станал вече наполовина такъв.

Сенека

* * *

Клеветата е като оса. Ако не можете да я убиете, стойте мирно. При най-малкото ви помръдване тя става по-люта и напада по-ожесточено.

Шамфор

* * *

Комуто жлъчката е в устата, всичко му е горчиво.

Руска пословица

* * *

Ония, що вечно се грижат за своето здраве, приличат на скъперници, които трупат богатства, без да се ползуват някога от тях.

Стерн

* * *

Когато трябва да слушаш, бъди пръв, а когато трябва да говориш, бъди последен.

Турска пословица

* * *

Когато сърцето ми е тясно, каква полза имам, че светът е широк?

Арменска пословица

* * *

Животът е мигване между две вечности.

Платон

* * *

Съзналият своята грешка доказва, че е поумнял.

Поп

* * *

Мухите биха могли да повлекат цял човек, ако действуват задружно.

Булвер

* * *

Някои хора се изкачват на високо положение в живота, както коминочистачите, които се промъкват през тъмни, задушливи, кални канали и цели потъват в катран и сажди.

Гьоте

* * *

Съвестта е без зъби, а пък гризе.

Руска пословица

* * *

Всички смятаме за нули, а себе си за единици.

Пушкин

* * *

Неблагодарното сърце прилича на пустиня, която поглъща много дъжд, паднал от небето, но не ражда нищо.

Княз Талеб бей

* * *

Греховете и престъпленията на другите са по-поучителни за нас, отколкото добрите им дела.

Паскал

* * *

Не се лови за колелото, когато то се търкаля надолу — напусто ще си счупиш врата. Друго е, когато то отива нагоре — дръж се тогава за него, ще излезеш нависоко.

Шекспир

* * *

В политиката е по-добре да обещаваш, отколкото да даваш: по-изгодно е да управляваш хората чрез надеждата, отколкото чрез благодарността.

Виктор дю Блед

* * *

Трябва да напущаме живота като угощение, след като поблагодарим на домакина и си приберем нещата.

Волтер

* * *

Завистниците умират, но завистта никога.

Молиер

* * *

Златен век е бил оня, в който златото още не е господствувало.

Лезе де Марнезия

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.